Id-Direttiva tal-Kunsill 92/21/EEC
ta’ 31 Marzu 1992
dwar il-masses u d-dimensjonijiet ta’ vetturi bil-mutur tal-kategorija M1
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropeja, u partikolarment l-Artikolu 100a tiegħu,
Wara li kkunsidra l-proposta tal-Kummissjoni [1],
B’koperazzjoni mall-Parlament Ewropew [2],
Wara li kkunsidraw l-opinjoni tal-Kunsill Ekonomiku u Soċjali [3],
Billi huwa importanti li jkunu adottati miżuri bil-għan li progressivament jiġi stabbilit is-suq intern fuq perjodu li jintemm fil-31 Diċembru 1992; billi s-suq intern jikkomprendi żona mingħajr fruntieri interni fejn huwa assigurat il-moviment liberu ta’ merkanzija, persuni, servizzi u kapital;
Billi l-metodu ta’ armonizzazzjoni totali jkun essenzjali sabiex jinkiseb b’mod sħiħ is-suq wieħed;
Billi dan il-metodu jintuża fil-waqt tar-reviżjoni tal-proċedura intiera ta’ l-approvazzjoni tat-tip tal-KEE, b’konsiderazzjoni ta’ l-ispirtu tar-riżoluzzjoni tal-Kunsill tas-7 ta’ Mejju 1985 dwar approċċ ġdid għall-kwistjoni ta’ armonizzazzjoni ta’ teknika u standardizzazzjoni;
Billi l-ħtiġiet tekniċi li għandhom jissodisfaw vetturi bil-mutur skond il-liġijiet nazzjonali jirrigwardaw, inter alia, lejn il-masses u d-dimensjonijiet tagħhom;
Billi dawk il-ħtiġiet ivarjaw minn Stat Membru għall-ieħor; billi huwa għalhekk neċessarju li l-Istati Membri kollha jaddottaw l-istess ħtiġiet, jew b’żieda ma’ jew minflok ir-regoli eżistenti tagħhom sabiex jippermettu, b’mod partikolari, li l-proċedura ta’ l-approvazzjoni tat-tip tal-KEE li kienet is-suġġet tad-Direttiva tal-Kunsill 70/156/KEE ta’ 6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [4], kif l-aħħar emendata bid-Direttiva 87/403/KEE [5], tiġi applikata għal kull tip ta’ vettura;
Billi din id-Direttiva tkun supplimentata b’Direttivi dwar il-masses u d-dimensjonijiet tal-kategoriji kollha ta’ vetturi u l-karrijiet tagħhom;
Billi mhux neċessarju li tistabilixxi ħtiġiet dwar l-istabbilità dinamika tal-kombinazzjonijiet ta’vetturi bil-mutur u karrijiet minħabba li l-manifatturi ta’ vetturi bil-mutur jieħdu dan l-aspett in konsiderazzjoni meta jiddikkjaraw il-massa massima teknikamemt permessibbli li tista’ tinġibed,
ADOTTA DIN ID-DIRETTIVA:
Artikolu 1
Għall-iskopijiet ta’ din id-Direttiva, ‘vettura’ tfisser kwalunkwe vettura fil-kategorija M1 kif definita fl-Anness I għad-Direttiva 70/156/KEE, maħsubha għall-użu fit-triq, li għandha mill-inqas erba’ roti u veloċità massima ddisinjata ta’ aktar min 25 km fis-siegħa.
Artikolu 2
Ebda Stat Membru ma jista’ jirrifjuta approvazzjoni tat-tip tal-KEE jew approvazzjoni tat-tip nazzjonali ta’ tip ta’ vettura, jew jirrifjuta jew jipprojbixxi l-bejgħ, reġistrazzjoni, dħul fis-servizz jew użu ta’ vettura għal raġunijiet li għandhom x’jaqsmu mal-masses u d-dimensjonijiet tagħha jekk dawn jissodisfaw ir-ħtiġiet stipulati fl-Anness I.
Artikolu 3
Kwalunkwe emenda neċessarja biex tadatta l-ħtiġiet ta’ l-Annessi għal din id-Direttiva għal progress tekniku għandhom ikunu adottati mill-Kummissjoni skond il-proċedura stabbilita fl-Artikolu 13 tad-Direttiva 70/156/KEE.
Artikolu 4
1. L-Istati Membri għandhom jadottaw u jippublikaw id-dispożizzjonijiet neċessarji biex jikkonformaw ma’ din id-Direttiva qabel l-1 ta’ Lulju 1992 u għandhom minnufih jinformaw lill-Kummissjoni b’dan.
Meta Stati Membri jadottaw dawn id-dispożizzjonijiet, dawn ikollhom riferenza għal din id-Direttiva jew ikunu akkumpanjati b’din ir-riferenza fl-okkażjoni tal-pubblikazzjoni uffiċjali tagħhom.Il-metodi dwar kif issir din ir-riferenza għandhom jiġu stabbiliti mill-Istati Membri.
Huma għandhom japplikaw dawn id-dispożizzjonijiet mill-1 ta’ Ottubru 1992.
2. L-Istati Membri għandhom jikkomunikaw lill-Kummissjoni t-test tad- dispożizzjonijiet prinċipali tal-liġi nazzjonali li huma jadottaw fil-qasam regolat minn din id-Direttiva.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fil-31 ta’ Marzu 1992.